b"\n_START_ARTICLE_\nBASF\n_START_SECTION_\nHistorie\n_START_PARAGRAPH_\nI 1925 fusionerede BASF med kemivirksomheden Agfa og medicinalvirksomhederne Bayer og Hoechst i den tyske kemi- og medicinalkoncernen I.G. Farben. Denne fusion blev opsplittet igen efter krigen af den amerikanske regering p\xc3\xa5 grund af koncernens t\xc3\xa6tte samarbejde med nazi-styret i Tyskland i perioden 1933-45. Ved N\xc3\xbcrnberg-processen i 1948 blev 13 af I.G. Farben's ledere, heraf flere fra BASF, id\xc3\xb8mt f\xc3\xa6ngselsstraffe for krigsforbrydelser, plyndring af andre virksomheder, samt oprettelse og drift af koncentrationslejre og slavelejre under umenneskelige forhold. _NEWLINE_Efter udskilningen fra I.G. Farben i 1951 blev BASF atter en selvst\xc3\xa6ndig virksomhed. Efter krigen var BASF bl.a. storproducent af spole-, kassette-, og videob\xc3\xa5nd. Men efter at disse medier efterh\xc3\xa5nden er erstattet af ny teknologi, har man solgt denne produktion fra. S\xc3\xa5ledes blev der i en \xc3\xa5rr\xc3\xa6kke produceret professionelle spoleb\xc3\xa5nd efter BASF formular hos hollandske RMG, men produktionen er nu flyttet til den franske fabrik Pyral.\n_START_SECTION_\nKviks\xc3\xb8lv-skandalen i Grindsted og Grenaa\n_START_PARAGRAPH_\nBASF er ogs\xc3\xa5 aktive i Danmark. I perioden 1982-2005 havde man produktion af vitaminer ved udvinding fra majsstivelse p\xc3\xa5 pillefabrikken i Grenaa, og frem til 2014 i Kalundborg, p\xc3\xa5 fabrikken Pronova Biopharma. Sidstn\xc3\xa6vnte fabrik er dog sat p\xc3\xa5 hold, med henblik p\xc3\xa5 at genoptage produktionen i fremtiden, hvorn\xc3\xa5r vides ikke. _NEWLINE_Fabrikken i Grenaa blev i 2008 involveret i den s\xc3\xa5kaldte kviks\xc3\xb8lv-skandale p\xc3\xa5 Grindstedv\xc3\xa6rket, hvor det kom frem, at myndighederne havde fundet h\xc3\xb8je, sundhedsskadelige v\xc3\xa6rdier af kviks\xc3\xb8lv i fabriksarbejdernes urin igennem to \xc3\xa5rtier, uden at disse var blevet informeret. Grindstedv\xc3\xa6rket blev oprindelig opf\xc3\xb8rt af Danisco i 1962, men Danisco flyttede i 1979 fabrikken til Grenaa, og da BASF overtog fabrikken i 1982, fortsatte man fremstillingen af B2 vitamin med anvendelsen af kviks\xc3\xb8lv som hj\xc3\xa6lpestof igennem 15 \xc3\xa5r._NEWLINE_Sagen blev unders\xc3\xb8gt af arbejdsskadestyrelsen, og en del af de ramte industriarbejdere anlagde erstatningssager gennem deres fagforening, 3F. Sk\xc3\xb8nt sagerne havde overskredet for\xc3\xa6ldelsesfristen p\xc3\xa5 20 \xc3\xa5r, gav man i 2008 alligevel dispensation, og dette udl\xc3\xb8ste erstatninger til flere af de implicerede industriarbejdere, der havde arbejdet hos BASF i Grenaa._NEWLINE_Fremstillingen af B2 vitaminer i Grenaa oph\xc3\xb8rte i 1997, og frem til lukningen af pillefabrikken i 2005 koncentrerede BASF sig om produktionen af C-vitamin, som ikke kr\xc3\xa6ver kviks\xc3\xb8lv som hj\xc3\xa6lpestof."